Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 6. ožujka 2011.

9(64)2011.

Evanđelje Mt 7,21-27
Kuća sagrađena na stijeni i kuća sagrađena na pijesku.
Čitanje svetog Evanđelja po Mateju
»Neće u kraljevstvo nebesko ući svaki koji mi govori: 'Gospodine, Gospodine!', nego onaj koji vrši volju Oca mojega, koji je na nebesima. Mnogi će me u onaj dan pitati:
'Gospodine, Gospodine! Nismo li mi u tvoje ime prorokovali, u tvoje ime đavle izgonili, u tvoje ime mnoga čudesa činili?' Tada ću im kazati: 'Nikad vas nisam poznavao! Nosite se od mene, vi bezakonici!'
Stoga, tko god sluša ove moje riječi i izvršava ih, bit će kao mudar čovjek koji sagradi kuću na stijeni. Zapljušti kiša, navale bujice, duhnu vjetrovi i sruče se na tu kuću, ali ona ne pada. Jer - utemeljena je na stijeni.
Naprotiv, tko god sluša ove moje riječi, a ne vrši ih, bit će kao lud čovjek koji sagradi kuću na pijesku. Zapljušti kiša, navale bujice, duhnu vjetrovi i sruče se na tu kuću i ona se sruši. I bijaše to ruševina velika.«
Riječ Gospodnja.

Kuća od karata?
Jesmo li kada doživjeli da su se naši planovi, naše želje pa čak i ono što smo držali sigurnim rasuli kao kuća od karata?
To je jedno ružno iskustvo: kao da nam je izvučeno tlo pod nogama - kao da smo mi sva naša nadanja gradili na pijesku. Što možemo učiniti da bismo gradili na čvrstom kamenu, a ne na pijesku? U Evanđelju nam Isus daje odgovor za to, a zvuči tako jednostavno, premda baš i nije. Radi se o odlučujućem pitanju: Što „vjeru" čini vjerom? Želimo sebi postaviti to pitanje. Ne smijemo to pitanje olako shvatiti, jer samo vjera, često iskušana, uvijek iznova vježbana i obnavljana, može pobijediti životne krize.

ILUZIJA ILI AUTENTIČNA VJERA (Mt 7, 21-27)
Ovaj Isusov govor Matej smješta na završetak besjede na Gori. Ovo je govor onima koji slijede Isusa. Govor kršćanima. Vjera kako je očituje Isus nije neki sentimentalni doživljaj. Nije rastapanje u riječima i izrazima afektivnosti. A vrlo često susrećemo baš takve sljedbenike koji u vjeri traže svoje 'smirenje' i zadovoljenje sentimentalnih želja. Takvih je uvijek bilo i takvih je osobito puno u religioznim redovima.
Nekada se pitamo da li ljudi obuzeti religioznim sentimentom još razmišljaju i da li se angažiraju. Neke religioznost otuđi od realnog životnog angažmana. Kršćanstvo je izvorno posebna praksa koje ima svoju "dogmatiku". Ali vjerovanje se prokušava i potvrđuje kroz praksu. Isto tako kršćanstvo pozna meditaciju i mistiku, ali samo onu koja čovjeka "tjera" na djelovanje. Ne smije 'meditacija' osloboditi niti odvesti od prakse. Moljenje je usmjereno zato da budemo kuražni djelovati.
Kršćanstvo nije religioznost 'reklame' i iluzije nego religioznost života. Ne može ga se svesti na neki put sličan budizmu, ali ni nekom praznom aktivizmu. Ono je istovremeno kontemplacija i akcija. Zazivanje i meditiranje Isusa i njegovog puta, ali istovremeno i dinamičko slijeđenje njegovog životnog djelovanja. Isus traži do svojih sljedbenika da ga slijede u 'gledanju' Boga i u djelovanju kao Božji sinovi. Pretvaranje kršćanstva samo u meditaciju bilo bi osiromašenje, i ne bi se u potpunosti išlo Isusovim životnim putom. Meditirano (Gospodine, Gospodine...) treba pretvarati u operativno. Isus poziva na promjenu sebe i svijeta.
Isus poziva da se ispunjava Božji poziv, Božje zapovijedi. Bez ispunjenja Božjih zapovijedi (bez etike) nema pristupa Bogu. Osobe koje se puste svojim sentimentima vrlo rijetko dovedu djelo do ostvarenja. Osobito ako je djelo teško i ako zahtjeva žrtve. Da bi se ispunilo teško djelo potrebno je biti jači od sentimenata. Zato sentimentalna religioznost je smirujuća ali nije operativna. Takav je na primjer budizam. Dok, kršćanstvo je između meditacije i akcije. Ono je jedno i drugo. Nikada samo jedno. Početno oduševljenje ne traje puno. Tima koji se brzo oduševljavaju Isus upućuje svoju riječ: Ne Gospodine, Gospodine, ... nego ispunjenje Božje volje. Sasvim drukčiji je dinamizam kreativne osobe.
Takav uvijek u sebi ima i objektiv kojem je usmjeren. Ipak, oprez s kativizmom: oni se vrlo često poistovjećuju s ciljem kojeg žele ostvariti. Aktivisti se također vrlo lagano izgube su svojem aktivizmu, pa zaboravi dušu iz koje izvire ljudski aktivizam. U aktivizmu se čovjek vrlo lagano izgubi. Danas kao da se nalazimo u polariziranom svijetu. Neki se povlače u 'meditaciju', drugi su se opet izgubili u aktivizmu.
Isus nas upozorava da ne budemo 'dupli', jedno u riječima i drugo u djelima. To je ono na što su ljudi najosjetljiviji: pobožno pričati i nepobožno živjeti. Istina, to je vjekovni ljudski problem. To je farizejizam. Ovaj Isusov govor na gori je govor apostolima i sljedbenicima da ne budu farizeji. Svakome je od nas lakše shvatiti što je dobro nego li stvarati dobro. Kroz vjeru se nadilazi podvojenost. Vjeruje se u dobro, a uvijek se pomalo šepa u izvršavanju. Samo je kod Isusa bio potpuni identitet između riječi i čina.
Da se živi identični, jedinstveni život (u riječi i u djelu) nije razlog da se vjernije naviješta nego da se istinski imaju 'plodovi' vjerovanja. Samo iz jedinstvenog uvjerenja (vjerovanja) živi se smiren i uravnotežen život. U tom slučaju vjera donosi čovjeku 'zdravlje', donosi jedinstvenost i ravnotežu. Samo onaj koji živi ono što priča (plemenito) taj ispunjava sve zapovijedi. Gospodine, Gospodine ne bi trebalo biti izvanjsko ruho nego unutarnji pokretač djelovanja. Istinska vjera uvijek je s djelima.
Vjera bez djela je zdijela bez jela (sv. Jakov). Vjera ne smije bit iluzije nego život i djelo!
Marjan Jurčević

9. nedjelja kroz godinu A (Mt 7,21-27)
Popričesna meditacija
Olako molimo: „Budi volja tvoja!“ Kad tu volju osjetimo, kažemo: Može li to Bog od nas tražiti? Onda, molimo: „Kao što i mi otpuštamo dužnicima našim.“ A kad susretnemo te dužnike, ne mislimo nikako pružiti im ruku. Što koriste riječi koje nisu u skladu sa životom?
Ako nam netko nešto obeća, kažemo: „Držim te za riječ!“ I Bog nas drži za riječ. Razmislimo o tome da ne bismo čuli: „Zašto me nazivate Gospodinom, a ne činite što vam kažem?“ (Lk 6,46).
U čemu je razlika između onih „koje Gospodin u onaj dan neće poznati“ i onih koji kao „sveci svijetle kao zvijezde nebeske“ (usp. Dn 12,3).
Isusov učenik nije nužno čovjek od velikog uspjeha, nego je čovjek koji vrši volju Božju onako kako ju je Isus vršio u svom životu. Isusov učenik zna da je sve što čini i što smije činiti Božja milost i dar.
Kuća mora imati čvrste zidove i siguran krov, ali ako je sagrađena na pijesku, a ne na čvrstom temelju, srušit će se kad se na nju sruči nevrijeme.
Graditi kuću na pijesku lakše je. U životu se snalaziti, u školi i na poslu varati. Možda kuća takvog života izgleda izvana pristojno, izobilno, i uz društveni položaj i čast. No, izgrađena je na propadljivom temelju.
Drugi pak odluči sagraditi kuću na stijeni. Gradnja je teška i naporna, zahtijeva mnogo žrtve. Život je to izgrađen na istini, ljubavi i pravdi. Taj nije bezgrješan niti teži takvim se prikazati, ali temelj mu je čvrst – Kristov.
Tek će na sudu biti očito jesmo li bili mudri ili ludi graditelji svoga života, jesmo li gradili na pijesku ili na stijeni, je li naš život bio fasada iza koje ne stoji ništa ili je bio čvrsta građevina, utemeljena u jedinom temelju koji je jači od svake bujice.
Gospodine, daj nam Duha mudrosti, da kuću svog života gradimo na Tebi i na Tvojim vrijednostima koje si nam dao u evanđelju! Priredio: Dario Miletić

Isusove riječi
„Neće svaki koji mi govori: Gospodine, Gospodine, ući u kraljevstvo nebesko", rekao je Isus, sasvim sigurno, zbog određenih razloga. A o čemu se radi? Uzeti do znanja poruku nije dovoljno. Bez sumnje, Isus je mogao oduševiti slušatelje. Ali rijetki su uzimali njegove riječi k srcu.
Isus ih uspoređuje sa čovjekom koji gradi svoju kuću na stijeni. Nisu pošli za senzacijom nekakvog gurua. Oni su bili iznutra potaknuti Isusovim riječima i promijenili su život. Od tada za njih ništa nije bilo kao prije, oni sami su postali novi ljudi. Isus koristi sliku stijene da bi jasno označio: temelj na kojemu su oni sagradili je stvarno čvrst, nije nikakva ledena pećina koju more rastapa čim sunce pokaže svoju snagu, a nije ni kora od soli koja se, naizgled, čini čvrstom, ali puca čim se na nju stupi. Stijena raste iz dubine zemlje. DM

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 06. III. IX NKG, Koleta, Ecio
Ponedjeljak: 7. III: Perpetua i Felicita, Kateheza za odrasle u 19,45 h
Utorak 8. III. Viktor, Blaženko. - Pobožnost utorkom sv. Anti - molitva. - Kateheza za mlade u 20 sati
Srijeda 9. III. PEPELNICA (post i nemrs)
Četvrtak 10. III. Viktor, Blaženko
Petak 11. III. Firmin, Tvrtko
Subota 12. III Maksemilijan, Inocent
Nedjelja 13. III. I. KORIZMENA, Čista, Kristina
Iiduće NEDJELJE SU MISE u 8,30 u 10 i u 19 sati
Svaki dan je misa u 7 i 19 sati
Služba časova (časoslov): svagdanom u sv. misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: u petak poslije Mise
Krunicu molimo svaki dan u 18,30 sati.

OBNOVA PODA U CRKVI SV. FRANE
6. ožujka 2011. Kapelica Detriko je gotova. Položene su ploče od dolita 50x50 cm. Još imaju biti položene bordure iz crvenkastog kamena kao oltari.
Tjekom ovog tjedna predviđeno je polaganje cijevi za podno grijanje.
Radovi za sada idu i trajati će sve do Uskrsa. Kroz ovo vrijeme misa će biti u jutarnjim satima u kapelici sv. Ante, a večernja i mise nedjeljom u samostanskoj blagovaonici, koju grijemo.
Ovoga tjedna smo primili 300 KN. Hvala. Svaki Vaš dar je dobrodošao i unaprijed Vam zahvaljujemo.
Za sve koji žele uplatiti novac na žiro račun mogu preuzeti uplatnicu u sakristiji.
Vi možete svoje priloge uplatiti za grijanje u sakristiji ili preko žiro računa:
Samostan sv. Frane u Zadru Hypo Alpe-Adria Bank d. d., Zagreb:
2500009-1101027824 s naznakom da je to za crkvu i samostan
sv. Frane u Zadru.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)